বৃষ্টি থেকে রেহাই মিলল? দেখুন আবহাওয়ার বড় আপডেট

কলকাতা: আকাশ যেন এবার জানান দিচ্ছে পুজো আসছে। মঙ্গলবার সকাল থেকেই রোদ ঝলমলে আকাশ। আপাতত দুদিন আর বৃষ্টির পূর্বাভাসও দেয়নি আবহাওয়া দফতর। তবে, ফের শুরু হবে নিম্নচাপের বৃষ্টি। সব মিলিয়ে বলাই যায়, বৃষ্টি থেকে রেহাই নেই বঙ্গবাসীর।

আবহাওয়া দফতর সূত্রে খবর, সক্রিয় মৌসুমী অক্ষরেখা দিঘার উপর দিয়ে উত্তর-পূর্ব বঙ্গোপসাগর পর্যন্ত বিস্তৃত। যার ফলে উত্তর-পশ্চিম বঙ্গোপসাগরে আগামী ৪৮ ঘণ্টায় তৈরি হবে নিম্নচাপ। এর প্রভাব কিছুটা পড়বে বাংলার উপকূলে। বেশিরভাগ প্রভাব পড়বে উত্তর-পশ্চিম বঙ্গপোসাগর সংলগ্ন ওড়িশাতে।

আরও পড়ুন: আরজি করের জুনিয়র ডাক্তারকে তলব হেয়ার স্ট্রিট থানার

আলিপুর আবহাওয়া অফিসের খবর অনুযায়ী, দক্ষিণবঙ্গে আপাতত ভারী বৃষ্টি থেকে রেহাই মিলবে। আংশিক মেঘলা আকাশ থাকবে। ভারী বৃষ্টির কোনও সম্ভাবনা নেই। উপকূল ও পশ্চিমের জেলায় বজ্রবিদ্যুৎ সহ হালকা মাঝারি বৃষ্টির সম্ভাবনা। বজ্রবিদ্যুৎ সহ বৃষ্টি হতে পারে দক্ষিণ ২৪ পরগনা, পূর্ব ও পশ্চিম মেদিনীপুর, ঝাড়গ্রাম এবং বাঁকুড়া পুরুলিয়া জেলায়। বৃষ্টির সঙ্গে দমকা ঝোড়ো হাওয়া বইতে পারে ৩০ থেকে ৪০ কিলোমিটার প্রতি ঘণ্টায়। যদিও, মঙ্গলবার হালকা বৃষ্টি হতে পারে দক্ষিণ ২৪ পরগনা , পূর্ব মেদিনীপুর জেলার বেশকিছু জায়গায়।

তবে দক্ষিণে খানিক রেহাই মিললেও উত্তরের আকাশে বৃষ্টি থেকে রেহাই মিলবে না । মঙ্গলবার থেকে বৃহস্পতিবার পর্যন্ত ভারী বৃষ্টির সম্ভাবনা নেই। তবে শুক্রবার থেকে ফের মাঝারি থেকে ভারী বৃষ্টির পূর্বাভাস। আলিপুরদুয়ার ও জলপাইগুড়িতে সবচেয়ে বেশি বৃষ্টিপাত।

অন্যদিকে, নিম্নচাপের প্রভাবে সমুদ্র উত্তাল থাকতে পারে, সেই কারণে মৎস্যজীবীদের সমুদ্রে যেতে নিষেধাজ্ঞা জারি করেছে হাওয়া অফিস।